[{"text_idx": "#000003", "text": "Yn sydyn reit, mae\u2019n ymddangos bod llawer o gyfryngau prif ffrwd ledled y DU yn siarad am waith ieuenctid a\u2019r effaith y mae cyni a thoriadau i wasanaethau lleol wedi\u2019i chael ar ddarpariaeth gwaith ieuenctid. Roedd rhaglen flaenllaw y BBC, Newsnight, hyd yn oed yn so\u0302n am effaith gadarnhaol gwaith ieuenctid ar fywydau pobl ifanc. Mae\u2019n drist mai\u2019r rheswm am y trafodaethau hyn yw\u2019r cynnydd mewn troseddau cyllyll ymysg pobl ifanc mewn rhai rhannau o\u2019r DU. Er bod pob adroddiad o\u2019r natur hwn yn so\u0302n am drasiedi a cholled bersonol a theuluol, maent yn ein gorfodi i ofyn cwestiynau ehangach am gymdeithas, cymuned a\u2019r gefnogaeth a roddwn i bobl ifanc wrth iddynt geisio canfod eu ffordd drwy ofynion bywyd bob dydd. Cefnogaeth sydd wedi\u2019i lleihau neu wedi dod i ben mewn llawer o achosion."}, {"text_idx": "#000004", "text": "Gyda\u2019r toriadau hyn i wasanaethau fe fyddech chi\u2019n disgwyl gweld sector mewn argyfwng. Ond mae fy mhrofiadau i yn y Gynhadledd Gwaith Ieuenctid eleni, a\u2019m trafodaethau dyddiol a\u0302 gweithwyr ieuenctid, yn cyflwyno darlun gwahanol. Mae\u2019n wir fod capasiti wedi lleihau dros amser mewn rhai ardaloedd. Ond yr hyn rwyf i wedi\u2019i weld yw sector gwaith ieuenctid bywiog a brwdfrydig, sy\u2019n gweithio\u2019n galed i ddal gafael ar y ddarpariaeth sydd gennym, ac sy\u2019n awyddus tu hwnt i wella cyfleoedd i holl bobl ifanc Cymru. Mae wedi bod yn bleser gwirioneddol ac yn fraint i\u2019w cyfarfod a\u2019r bobl ifanc maent yn gweithio gyda nhw, ac mae pob un wedi gwneud cyfraniad pwysig at lywio syniadau\u2019r Bwrdd a minnau ar yr hyn sydd angen ei wneud. Mae eu lleisiau wedi bod yn hanfodol yn y gwaith o ddatblygu\u2019n dull strategol newydd, a byddant yn rhan uniongyrchol o sicrhau ei ddarpariaeth."}, {"text_idx": "#000005", "text": "Ond gadewch i mi fod yn glir am faint ein huchelgais yma. Fel Cadeirydd y Bwrdd, yn ogystal a\u0302 gwella\u2019r ddarpariaeth rwyf am weld gwaith ieuenctid yng Nghymru\u2019n cael y gydnabyddiaeth mae\u2019n ei haeddu: fel gwasanaeth ynddo\u2019i hun, am ei gyfraniad i\u2019n hamcanion a\u2019n huchelgeisiau fel cenedl, ac am ei werth i\u2019r bobl ifanc sy\u2019n derbyn cymorth. Ac mae\u2019r gwerth hwn yn amlwg o leisiau pobl ifanc a gymerodd ran yn nhrafodaeth gyntaf \u2018Dewch i Drafod Gwaith Ieuenctid\u2019. Maent yn gwerthfawrogi gwaith ieuenctid am y wybodaeth y mae'n ei rhoi, am y mannau diogel y mae'n eu creu, am y cyfleoedd y mae'n eu cynnig, am y cymorth y mae'n ei sicrhau, ac am y cysylltiadau y mae'n eu meithrin gyda chyfoedion ac oedolion y gellir ymddiried ynddynt."}, {"text_idx": "#000011", "text": "Croesewir datganiadau o ddiddordeb o bob rhan o\u2019r sector gwaith ieuenctid ond er mwyn cymryd rhan mae gofyn i chi fod yn awyddus i sicrhau newid a gallu ymrwymo i gymryd rhan mewn gweithgareddau a allai ymestyn y tu hwnt i\u2019ch gwaith bob dydd."}, {"text_idx": "#000012", "text": "Bydd galwadau am arweinwyr systemau\u2019n cael eu gwneud o dro i dro wrth i\u2019r gwaith o ddarparu\u2019r strategaeth newydd fynd rhagddo. Fodd bynnag, rydym yn estyn gwahoddiad cychwynnol i gymryd rhan yn y ffrydiau gwaith canlynol:"}, {"text_idx": "#000019", "text": "Bydd amrywiaeth o sefydliadau gwaith ieuenctid o bob cwr o Gymru\u2019n arddangos eu gwaith a fydd yn dangos yr ehangder o waith ieuenctid a\u2019r holl brosiectau rhagorol gwahanol sy\u2019n cael eu darparu ledled Cymru."}, {"text_idx": "#000020", "text": "Rhannwch eich cynlluniau ar gyfer Wythnos Gwaith Ieuenctid (a gweithgareddau gydol y flwyddyn) gan ddefnyddio\u2019r hashnodau #GwaithIeuenctidCymru a #YouthWorkWales"}, {"text_idx": "#000023", "text": "Derbyniwyd dros 90 enwebiad ar gyfer gwobrau rhagoriaeth gwaith ieuenctid 2019 ac roeddem wrth ein bodd gyda\u2019r safon, yn arbennig gan ein bod ni\u2019n dathlu 25 mlynedd ers cychwyn cynnal y Gwobrau Rhagoriaeth Gwaith Ieuenctid eleni!"}, {"text_idx": "#000024", "text": "Beirniadwyd y gwobrau dros ddau ddiwrnod yng Ngwesty\u2019r Holiday Inn, Caerdydd ym mis Chwefror. Dywedodd pob beirniad bod yna gystadleuaeth gref ym mhob categori a oedd yn gwneud y dasg o dynnu\u2019r rhestr fer yn anodd iawn. Pobl ifanc oedd yn beirniadu\u2019r categori Gwneud Gwahaniaeth eto eleni, a chafwyd trafodaethau a safbwyntiau bywiog gydol y broses feirniadu."}, {"text_idx": "#000031", "text": "Cyhoeddi enillydd Gwaith Ieuenctid mewn Ysgolion"}, {"text_idx": "#000033", "text": "Enillydd y Wobr Gwaith Ieuenctid mewn Ysgolion oedd Amy Bolderson, Ysgol Uwchradd Pontypridd, y mae staff a dysgwyr yn ei disgrifio fel \u2018rhywun sydd wastad yno i chi\u2019 a\u2019r \u2018un i droi ati\u2019. Creodd ymroddiad ac ymrwymiad rhyfeddol Amy i\u2019w swydd argraff ar y beirniaid, a\u2019r effaith aruthrol roedd yn ei chael ar lesiant a chanlyniadau llawer o unigolion a grwpiau o ddysgwyr ledled yr ysgol."}, {"text_idx": "#000034", "text": "Roedd safon y ceisiadau\u2019n uchel iawn ac rydym yn llongyfarch y rhai eraill a gyrhaeddodd y rownd derfynol hefyd:"}, {"text_idx": "#000037", "text": "Adroddiad o Gynhadledd Gwaith Ieuenctid 2019"}, {"text_idx": "#000038", "text": "Cynhaliwyd cynhadledd eleni yn Venue Cymru, Llandudno ar 20 Chwefror. Roedd 180 o gynrychiolwyr yn bresennol gyda chynrychiolaeth sectorol dda o bob rhan o Gymru."}, {"text_idx": "#000040", "text": "Derbyniodd y cynrychiolwyr adborth ar arolwg \u2018Dewch i Drafod\u2019 hefyd, a gynhaliwyd rhwng Tachwedd 2018 a 14 Ionawr 2019 gan gasglu barn 633 o bobl ifanc mewn lleoliadau gwaith ieuenctid ledled Cymru. Croesawodd y cynrychiolwyr lais pobl ifanc yn y gwaith o ddatblygu dull strategol a phwysleisiwyd pwysigrwydd ymgysylltu\u2019n barhaus a\u0302 phobl ifanc, yn arbennig y rhai nad ydynt yn gallu cael gafael ar wasanaethau gwaith ieuenctid ar hyn o bryd."}, {"text_idx": "#000041", "text": "Bu Llywodraeth Cymru\u2019n gweithio gyda rhanddeiliaid drwy\u2019r Grw\u0302p Marchnata Gwaith Ieuenctid i ddatblygu gweithdai\u2019r dydd er mwyn sicrhau eu bod yn berthnasol i ymarferwyr mewn lleoliadau gwaith. Mae copi\u0308au o\u2019r holl gyflwyniadau ar gael ar gais gan youthwork@gov.wales."}, {"text_idx": "#000042", "text": "Derbyniwyd 63 gwerthusiad. Roedd y rhain yn cadarnhau bod y gynhadledd yn gyfle gwych i\u2019r sector rwydweithio. Ystyriwyd bod y cynnwys yn briodol ond roedd llawer o gynrychiolwyr yn teimlo y byddent wedi hoffi cael mwy o amser i rwydweithio\u2019n anffurfiol. Byddwn yn ystyried hyn wrth gynllunio cynhadledd 2020."}, {"text_idx": "#000044", "text": "Ar 12 Mawrth cynhaliodd Youth Cymru ddigwyddiad Hyfforddi\u2019r Hyfforddwr Arian Smart ar gyfer gweithwyr Ieuenctid a Chymunedol yng Ngwesty\u2019r Angel, Caerdydd. Roedd y digwyddiad yn cynnwys areithiau, trafodaethau, sesiynau hyfforddi carwse\u0301l, caffi byd lle y gallai gweithwyr ieuenctid, athrawon ac ymarferwyr rannu safbwyntiau ar bwysigrwydd darparu gallu ariannol i bobl ifanc yng Nghymru."}, {"text_idx": "#000045", "text": "Dim ond un o blith nifer o ddigwyddiadau gallu ariannol yw hwn a gynhaliwyd gan Youth Cymru i helpu ymarferwyr i ddarparu eu pecyn cymorth Arian Smart yn eang. Ynghyd a\u0302 hyn, maent wedi darparu cymorth wyneb yn wyneb i 1000 o bobl ifanc dros y flwyddyn ddiwethaf. O sesiynau gwerthuso ac ymgynghori yn eu digwyddiadau hyfforddi, cyfleoedd rhwydweithio o amgylch Cymru, a\u2019r Gynhadledd Gwaith Ieuenctid yn Llandudno, maent wedi gweld bod ymarferwyr yn cytuno ar bwysigrwydd addysgu gallu ariannol i bobl ifanc o bob oed. Gellir cynnwys hyn mewn sesiynau eraill a addysgir neu eu cyflwyno\u2019n benodol fel sesiynau unigol."}, {"text_idx": "#000048", "text": "Diddordeb mewn cynnal prosiectau\u2019r Corfflu Cydsefyll Ewropeaidd yng Nghymru? Mae\u2019r Label Ansawdd yn rhagofyniad i sefydliadau sydd am wneud cais am gyllid gan y Corfflu Cydsefyll Ewropeaidd, boed ar gyfer prosiectau gwirfoddoli, hyfforddiaethau a swyddi. Mae\u2019n ardystio bod sefydliad sy\u2019n cymryd rhan yn y fenter yn gallu darparu gweithgareddau o ansawdd uchel yn unol ag egwyddorion ac amcanion y Corfflu Cydsefyll. Ewch i wefan Asiantaeth Genedlaethol y DU am ganllawiau. Mae\u2019n cynnwys tiwtorial, sy\u2019n cynnig trosolwg byr o\u2019r Label Ansawdd, camau cyn i chi wneud cais ac awgrymiadau a chyngor. Gwyliwch y tiwtorial a dechrau llunio cais eich sefydliad heddiw. Mae ceisiadau\u2019n cymryd tua wyth wythnos i\u2019w prosesu."}, {"text_idx": "#000050", "text": "Gall sefydliadau o bob maint yn y DU, o gwmni\u0308au rhyngwladol i gyrff anllywodraethol bach sy\u2019n gweithio mewn cymunedau lleol, sy\u2019n cefnogi gweithredu cymdeithasol ac yn hyrwyddo cynhwysiant cymdeithasol, gyflwyno cais. Yn y DU, Asiantaeth Genedlaethol Erasmus+, partneriaeth rhwng y Cyngor Prydeinig ac Ecorys UK, sy\u2019n gweithredu\u2019r Corfflu Cydsefyll Ewropeaidd. Tanysgrifiwch i\u2019r cylchlythyr i gael newyddion ac awgrymiadau ar lunio cais."}, {"text_idx": "#000055", "text": "Os oes gennych chi unrhyw gwestiynau, neu eich bod am gael unrhyw wybodaeth i helpu i hyrwyddo\u2019r arolwg, cysylltwch ag Angus Campbell o SRI yn angus@strategic-research.co.uk"}, {"text_idx": "#000057", "text": "Mae ti\u0302m partneriaeth ieuenctid Cyngor Ewrop yn cydlynu astudiaeth ymchwil ar gynhwysiant cymdeithasol pobl ifanc a digidoleiddio. Mae ERYICA yn aelod o\u2019r Grw\u0302p Llywio."}]